Калмурзаев Каный Егизбаевич
Калмурзаев Каный Егизбаевич (3. 2. 1932, Кызыл-Кыя — 1998, Бишкек) — геолог жана геохимик, геология-минералогия илимий доктору (1972). Кыргыз ССР ИАнын корреспондент мүчөсү (1977), КРдин мамлекеттик сыйлыктын лауреаты (1995). Москва геологиялык чалгындоо институтун бүткөн (1957). Кыргыз ССР ИАнын геология институтунун кенже (1957), улук (1965) илимий кызматкери, сектор башчысы (1973), Сейсмология институтунун директору (1975— 88), Кыргыз ССР ИАнын Тоо тектеринин физикасы жана механикасы институтунда лаборатория башчысы (1988—98). 140тан ашык илимий эмгектин автору (анын ичинен 10 монография). Эмгектери негизинен Теңир-Тоо бүктөлүү системасындагы байыркы тоо тектердин геология түзүлүшүн, курамын жана кен-байлыктарды изилдөөгө, формация-геохимия анализдөөгө арналган. Кембрий менен ордовикте пайда болуп, металлдар кеңири тараган каралжын сланецтерди Түркстан-Алай, Заравшан, Кызыл-Кум жана Нура-Тоо аймактарында толук изилдеп, курамында сейрек, чачыранды жана башка баалуу химиялык элементтер бар көмүртек-кремнийлүү каралжын формациясын өз алдынча структураформациялык жана стратигр. бирдик катары бөлгөн. Медалдар менен сыйланган. Эмгек: К палеографии протерозоя и нижнего палеозоя Тянь-Шаньской складчатой системы //«Изв. АН Кирг. ССР». В. 4. 1972; О принципах комплексного сейсмического районирования // Сейсмо-тектоника некоторых районов Юга СССР. М., 1976. 
Инсандар

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9